 

CONSTITUŢIONALIZAREA UNIUNII EUROPENE

 

Motto: "Va veni o zi când voi, cei din Franţa, voi, cei din Rusia, voi, cei din Italia, voi, cei din Anglia, voi, cei din Germania, voi toţi care aparţineţi naţiunilor acestui continent, fără să vă pierdeţi calităţile distincte şi glorioasa voastră individualitate, vă veţi strânge într-o uniune superioară şi veţi constitui fraternitatea europeană."

Victor Hugo, Congresul de pace de la Paris din 1849

 

PRINCIPALELE ETAPE ALE CONSTRUCŢIEI EUROPENE

  

· 9 mai 1950, Declaraţia lui Robert Schuman:

"Unirea producţiilor de cărbune şi oţel va asigura stabilirea unor baze comune de dezvoltare economică, prima etapă a Federaţiei europene, şi va schimba destinul acestor regiuni prea mult timp dedicate fabricării armelor de război, ale căror victime constante au fost."

· 18 aprilie 1951 - Germania, Belgia, Italia, Franţa, Luxemburg şi Ţările de Jos au semnat Tratatul de la Paris, constituind Comunitatea Cărbunelui şi Oţelului (CECA)

· 1957 - Aceste 6 ţări au semnat Tratatul de la Roma, formând Comunitatea Economică Europeană (CEE)

· 1962 - Se naşte prima mare politică comunitară: politica agricolă comună (PAC)

· 1973 - Danemarca, Regatul Unit al Marii Britanii şi Irlanda devin membre ale Comunităţilor Europene

· 1974 - Are loc, la Fontainebleu, primul Consiliu European

· 1979 - Ia fiinţă sistemul monetar european (SME), creat pentru a se asigura stabilitatea monedelor europene, şi se creează ECU (European Currency Unit)

· 1981 - Grecia devine membru al Comunităţilor Europene

· 1987 - Intrarea în vigoare a Actului Unic European

· 1990 - Semnarea protocolului Acordului Schengen care desfiinţează controlul vamal pentru cetăţenii statelor membre care călătoresc în interiorul Comunităţii

· 1992 - Tratatul de la Maastricht transformă Comunitatea Europeană în Uniunea Europeană şi introduce conceptul celor trei piloni: cooperarea economică, politica externă şi cooperarea judiciară

· 1993 - Intră în vigoare Piaţa Unică, bazată pe cele patru libertăţi fundamentale: libertatea de circulaţie a persoanelor, a mărfurilor, a bunurilor şi a serviciilor

· 1995 - O dată cu aderarea Austriei, a Finlandei şi a Suediei, Uniunea Europeană cuprinde 15 membri

· 1997 - Tratatul de la Amsterdam completează dispoziţiile Tratatului de la Maastricht

· 1999 - 11 dintre statele membre ale Uniunii Europene formează zona EURO, cea de-a doua fază a Uniunii Economice şi Monetare, preludiul intrării în vigoare a EURO. Grecia va deveni cel de-al 12-lea membru la 1 ianuarie 2001

· 7 decembrie 2000 - Proclamarea Cartei Drepturilor Fundamentale a Uniunii

· 26 februarie 2001 - Semnarea Tratatului de la Nisa, care pregăteşte lărgirea Uniunii Europene 

· 14-15 decembrie 2001 - Consiliul European de la Laeken, prilej cu care a fost lansată Convenţia asupra viitorului Europei

· 1 ianuarie 2002 - Punerea în circulaţie a monedei EURO.

 

Motto: "N'approcher des lois fondamentales que les mains tremblents."

Montesquieu

 

1. INTRODUCERE

  

După aproximativ un deceniu în care Uniunea Europeană şi-a extins continuu competenţele şi a realizat importante reforme instituţionale, preconizata extindere, care prefigurează unificarea paneuropeană, este de o asemenea importanţă, încât devine necesară punerea în discuţie a viitorului construcţiei europene.

În acest scop, deja lansatul curent al dezbaterilor pe tema viitorului Uniunii Europene a căpătat o formă structurată şi un caracter oficial, prin anexarea la Tratatul de la Nisa a "Declaraţiei privind viitorul Uniunii Europene".

Acest text, după ce subliniază că noul tratat "deschide calea extinderii Uniunii Europene", subliniază necesitatea ca, în cursul anului 2001, să se iniţieze o amplă dezbatere asupra viitorului Uniunii, dezbatere care să reunească "toate părţile interesate", şi anume: instituţiile europene, parlamentele naţionale, "mediile politice, economice şi militare", "reprezentanţii societăţii civile" şi, nu în ultimul rând, statele candidate.

Declaraţia cuprinde un program de lucru până în 2004, dată la care urmează a fi convocată următoarea Conferinţă Interguvernamentală a Uniunii Europene. Prima etapă a dezbaterilor este limitată în timp de momentele Nisa (decembrie 2000) şi Laeken-Bruxelles (decembrie 2001), când s-a adoptat de către Consiliul European o nouă declaraţie privind modul de organizare şi desfăşurare a etapei următoare.

Declaraţia de la Nisa reţine patru teme de reflecţie, fără a exclude altele:

· Delimitarea precisă a competenţelor între Uniunea Europeană şi statele membre, conform principiului subsidiarităţii

Această temă se suprapune problemei privind gradul de integrare către care sunt orientate politicile comunitare în contextul actualelor tendinţe de globalizare. La acest nivel se impune o analiză a evoluţiei actualelor şi viitoarelor politici ale Uniunii Europene, ca şi a problemei finanţării acestor politici.

· Statutul Cartei drepturilor fundamentale proclamate la Nisa, în concordanţă cu concluziile Consiliului European de la Köln

Carta instituie un ansamblu de drepturi civile, politice, economice şi sociale ale cetăţenilor europeni, grupate în şase categorii: demnitate, libertate, egalitate, solidaritate, dreptate şi cetăţenie. Aceste drepturi au fost stabilite pe baza drepturilor şi libertăţilor fundamentale recunoscute de Convenţia Europeană a Drepturilor Omului şi a tradiţiilor constituţionale ale ţărilor membre. Problema statutului juridic al Cartei rămâne deschisă. Pentru unii autori, Carta reprezintă, prin natura sa, un act preconstituţional. Alţii o percep numai ca pe o declaraţie politică, care nu va genera efecte juridice, cel puţin în maniera în care va fi interpretată şi aplicată legislaţia comunitară la nivelul Curţii de Justiţie din Luxemburg.

· Simplificarea tratatelor 

În acest sens, abordările ar trebui să depăşească limitele unei dezbateri strict juridice asupra unei simple reorganizări a dispoziţiilor tratatelor. Simplificarea tratatelor ar putea avea în vedere şi acea zonă a reformei instituţionale, nedefinitivată la Nisa, discuţiile consacrate acestei teme putând fi o ocazie pentru precizarea "modelului guvernamental" adecvat unei Europe extinse.

· Rolul parlamentelor naţionale în noua arhitectură europeană

Se consideră că trebuie căutată o manieră adecvată de articulare eficientă a raportului dintre democraţia europeană şi democraţiile naţionale. 

Odată clădită, această arhitectură operaţională va permite instituţiilor europene să funcţioneze într-un mod mai eficient şi într-o manieră mai transparentă.

Declaraţia de la Laeken privind viitorul Europei, adoptată cu prilejul summit-ului din 14-15 decembrie 2001, care tratează temele de referinţă ale Convenţiei, este structurată în trei părţi:

1. prima parte, intitulată "Europa la răscruce", este o analiză politică a stadiului în care se află Uniunea şi a percepţiei opiniei publice în legătură cu viitorul construcţiei europene;

2. a doua parte reprezintă mandatul Convenţiei în sensul propunerilor de reformă a Uniunii Europene. Declaraţia propune patru teme de reflecţie: o nouă repartizare şi definire a competenţelor, simplificarea instrumentelor Uniunii Europene, depăşirea deficitului democratic şi calea spre o Constituţie Europeană;

3. a treia parte defineşte cadrul în care va funcţiona Convenţia (componenţă, durata lucrărilor, metode de lucru etc.) şi desemnează pe Valery Giscard d'Estaing în funcţia de preşedinte şi pe Giuliano Amato şi Jean-Luc Dahaene în cele de vicepreşedinţi ai Convenţiei.

În discursul ţinut în faţa Parlamentului European în ziua de 6.02.2002, Valéry Giscard d'Estaing a spus: "Aş dori să fie pregătită de către Convenţie o Constituţie a Uniunii Europene, care să fie adoptată de Conferinţa Interguvernamentală înainte de sfârşitul anului 2003. Convenţia privind viitorul Europei ar putea fi asemuită cu Convenţia de la Philadelphia, care a pregătit o Constituţie pentru Statele Unite ale Americii, în 1787".

Este cât se poate de evident că toate acestea conduc destul de firesc către o problematică de natură constituţională. De altfel, dezbaterile asupra unei eventuale "Constituţii a Uniunii" au fost lansate cu mult timp înainte, în cadrul Parlamentului European - mai întâi prin Raportul Spinelli, în 1984, şi apoi prin Raportul Heiman, în 1994. Aceste dezbateri au fost reluate chiar înaintea Tratatului de la Nisa, prin discursul domnului Joschka Fischer din mai 2000, prin discursul domnului Jacques Chirac în faţa Bundestag-ului din 27 iunie acelaşi an şi apoi prin discursul domnului Tony Blair de la Varşovia, din 9 octombrie 2000. Evident că, o dată cu adoptarea Declaraţiei de la Nisa, asemenea dezbateri au luat avânt atât în cercurile politice, cât şi în cele academice. Notabile în acest sens sunt luările de poziţie ale domnului Gerhard Schröder, domnului Lionel Jospin şi preşedintelui german, Johannes Rau.

De remarcat este, de asemenea, constituirea la nivelul Parlamentului European a "Intergrupului pentru o Constituţie europeană", care cuprinde peste 180 de membri din principalele grupuri politice şi care, pe 7 martie 2001, a prezentat un apel către toţi cei chemaţi să participe la dezbaterea asupra viitorului Europei, intitulat "Da unei Constituţii pentru Europa, nu spiritului de la Nisa". Atrăgând atenţia asupra faptului că, în opinia semnatarilor, Tratatul de la Nisa reprezintă un pas înapoi pentru instituţiile europene şi tinde să transforme Europa într-un fel de "permanent forum diplomatic", ceea ce reprezintă exact opusul a ceea ce şi-au dorit fondatorii şi arhitecţii Uniunii, semnatarii apelului concluzionează că "Europa are nevoie de o Constituţie adevărată, care să garanteze o democraţie funcţională, condusă de lideri aleşi pe cale democratică". Totodată, se arată că, prin intermediul Apelului, intergrupul speră să obţină suportul tuturor celor care sunt în favoarea unei abordări constituţionale pentru viitorul Europei şi care sunt invitaţi să se alăture mişcării "Prietenii Constituţiei europene". Mai mult, Apelul subliniază că dezbaterea asupra viitorului Uniunii Europene are sens numai dacă ea reprezintă un nou început în elaborarea unui proiect comun, menit să facă din Europa o federaţie de state şi popoare.

De altfel, Parlamentul european a adoptat, pe 29 noiembrie 2001, în pregătirea Consiliului European de la Laeken, două rezoluţii deosebit de importante pentru viitorul Europei, şi anume Rezoluţia privind procesul constituţional şi viitorul Uniunii (2001/2180(INI)) şi Rezoluţia privind Carta albă a Comisiei "Guvernarea europeană" (COM(2001)428-C5-0454/2001/2181(COS)). Este de remarcat că primul punct al capitolului intitulat "Provocările legate de viitorul Europei" din Rezoluţia Parlamentului European privind procesul constituţional şi viitorul Europei conţine o referire expresă la necesitatea unei Constituţii pentru Uniunea Europeană:

"1. să se reitereze angajamentul pentru o Uniune Europeană care să corespundă proiectului originar al unei uniuni de state şi de popoare, care să dea un răspuns stabil şi durabil exigenţelor democraţiei, legitimităţii, transparenţei şi eficienţei, absolut necesare pentru avansarea în construcţia europeană, mai ales în contextul extinderii, fără a se sacrifica caracterul democratic al Uniunii în favoarea eficienţei; Conferinţa interguvernamentală din 2003 trebuie să aibă drept obiectiv o Constituţie pentru Uniune".

Un alt argument în favoarea adoptării unei Constituţii europene îl constituie rezultatele sondajelor de opinie realizate la nivelul Uniunii Europene de către Eurobarometru, care relevă că această idee se bucură de susţinerea cetăţenilor Uniunii. Astfel, conform sondajului realizat în luna decembrie 2000, 70% din cetăţenii europeni erau de acord cu o Constituţie europeană. Această idee a întrunit peste 50% de opinii favorabile în toate statele membre, inclusiv în cele mai "eurosceptice", precum Marea Britanie, Danemarca sau Suedia, şi a atins 75% în Franţa.

Totuşi, se pare că dezbaterile europene asupra unei Constituţii a Uniunii Europene sunt departe de a fi ajuns la finalul lor, mai ales că se atribuie înţelesuri diferite noţiunii de "Constituţie" şi se urmăresc finalităţi diferite pentru un eventual demers constituţional (discuţiile pe această temă fiind strâns legate de cele privind reorganizarea politică a Uniunii).

În acest context, demersul de faţă îşi propune să precizeze conceptul de "Constituţie a Uniunii Europene", să prezinte avantajele şi dezavantajele unui demers constituţional şi să examineze eventualele modalităţi ale acestui demers, toate acestea în spiritul preceptului exprimat de Montesquieu şi anume că de legile fundamentale nu trebuie să ne apropiem decât cu "mâini tremurătoare".

  

2. SISTEMUL DE DREPT AL Uniunii Europene

  

2.1 Natura juridică a Uniunii Europene 

Uniunea Europeană a fost constituită prin Tratatul Uniunii Europene, după ratificarea sa de către toate statele membre, în 1993. Ea constă din trei piloni, dintre care primul este reprezentat de Comunitatea Europeană - cel mai integrat şi singurul pilon într-adevăr supranaţional. Al doilea pilon este reprezentat de politica externă şi de securitate comună, iar al treilea de cooperarea în domeniul justiţiei şi al afacerilor interne - aceştia sunt, în principal, piloni interguvernamentali.

Problema care se pune este natura juridică a Uniunii: W.Woyke descrie Uniunea Europeană ca fiind o organizaţie interguvernamentală internaţională de nivel regional "ale cărei instituţii au primit anumite competenţe de la statele membre pentru a realiza interese supranaţionale".

Ch.Leben observă că, în timp ce, de la început, cele trei Comunităţi au fost constituite prin intermediul unui Tratat (la fel ca şi Uniunea Europeană care le-a urmat), constituind, din punctul de vedere al dreptului internaţional public, organizaţii internaţionale, care funcţionează după o logică interguvernamentală sau, mai clar spus, interstatală, în acelaşi timp a operat un alt fel de logică, şi anume o logică supranaţională. Şi, pe măsură ce construcţia comunitară avansează, adică pe măsură ce elementele de integrare progresează, distorsiunea dintre cele două tipuri logice se accentuează. La aceeaşi concluzie a caracterului dual al Uniunii, organism supranaţional şi interguvernamental, ajunge şi P.Ludlow, director fondator al Centrului de Studii pentru Politica Europeană, în raportul pregătit în vederea reuniunii Consiliului European de la Laeken. 

Astfel încât, întrebarea legitimă care se poate pune este: ce este, de fapt, Uniunea Europeană?

Răspunsul convenţional la această întrebare este că Uniunea Europeană este o construcţie sui generis. De altfel, acesta a şi fost răspunsul oferit la această problemă de către şefii de state şi de guverne, la Helsinki, în decembrie 1999, prin Declaraţia Mileniului.

Dar, dincolo de caracterul său sui generis, ca orice entitate politică, Uniunea Europeană se bazează pe un număr de reguli şi principii. Problema care se pune în continuare este dacă acestea îmbracă caracteristicile legislaţiei internaţionale sau pe cele ale unei legislaţii constituţionale. Şi în acest domeniu lucrurile se prezintă destul de compozit. Pe de-o parte, legislaţia europeană prezintă o serie de caracteristici ale legislaţiei internaţionale - în special în ceea ce priveşte politica externă, de securitate comună, justiţia şi afacerile interne -, iar pe de altă parte este cât se poate de evident că, mai ales în domeniul Comunităţii Europene, ordinea juridică europeană transgresează către un sistem constituţional codificat, aşa cum există în majoritatea statelor membre.

2.2 Sistemul juridic al Uniunii Europene 

Cadrul juridic al normelor Uniunii Europene constă, ca în majoritatea legislaţiilor naţionale, în legislaţie primară şi legislaţie secundară.

Legislaţia primară constă în tratatele semnate de către reprezentanţii guvernelor naţionale, cu prilejul summit-urilor sau reuniunilor Consiliului European, şi ratificate de parlamentele naţionale sau pe cale de referendum. Din această categorie fac parte: Tratatul de la Paris (1952), Tratatul de la Roma (1958), Actul Unic European (1987), Tratatul privind Uniunea Europeană (1993) şi Tratatul de la Amsterdam (intrat în vigoare în 1999) de reformare a Uniunii Europene. La acestea se adaugă patru tratate de aderare (1972, 1979, 1985, 1994), două tratate bugetare (1970, 1975), care definesc procedurile bugetare, şi un Act din 1976, pentru alegerile directe în Parlamentul European.

În timp ce unele norme europene sunt cuprinse chiar în dispozitivul tratatelor, alte norme sunt rezultatul activităţii legislative a Consiliului de Miniştri (în special decizii legislative), a Comisiei Europene (propuneri) şi a Parlamentului European (co-decizii adoptate împreună cu Consiliul în aproape jumătate dintre domeniile politicii Uniunii Europene).

Legislaţia secundară este specificată în detaliu în art.249 al Tratatului Uniunii Europene şi cuprinde recomandări şi opinii, care stabilesc competenţele concrete pentru statele membre şi instituţiile europene.

Suplimentar surselor scrise de legislaţie primară şi secundară, unii autori consideră că anumite principii generale constituie importante surse legale. Hix identifică următoarele patru principii:

1. Principiul legalităţii administrative şi legislative ("precizie legală", "proporţionalitate" şi "claritate procedurală");

2. Libertăţile economice (libera circulaţie a bunurilor, serviciilor, capitalului şi persoanelor);

3. Drepturile fundamentale ale omului;

4. Drepturile politice (de exemplu, transparenţa şi subsidiaritatea).

Unele dintre aceste principii sunt consemnate în tratatul de constituire a Uniunii, altele derivă din tradiţia sistemelor de drept ale statelor membre. De altfel, la aceste principii apelează Curtea Europeană de Justiţie când este chemată să se pronunţe în legătură cu justa aplicare a legislaţiei primare şi secundare.

 

2.3 Rolul Curţii Europene de Justiţie

Curtea Europeană de Justiţie joacă un rol foarte important în dezvoltarea cadrului legal al Uniunii Europene. Statele membre i-au acordat competenţa de a veghea ca interpretarea şi aplicarea tratatelor să se facă în litera şi spiritul legii. În îndeplinirea acestei atribuţii, Curtea Europeană de Justiţie judecă cauzele ridicate în faţa sa în care sunt implicate statele membre. Conform art.228 al Tratatului de la Maastricht, statele membre "trebuie să ia toate măsurile necesare să se conformeze hotărârilor Curţii Europene de Justiţie". Alineatul 2 al amintitului articol stabileşte competenţa Curţii de a impune plata de penalităţi în sarcina statului membru care nu a pus în aplicare hotărârea Curţii, dacă Comisia aduce "cazul în faţa Curţii de Justiţie".

Tratatul de la Amsterdam a extins jurisdicţia Curţii la majoritatea aspectelor privind politica externă şi de securitate comună şi a celor din domeniul justiţiei şi al afacerilor interne.

În afara jurisdicţiei asupra tratatelor, Curtea Europeană de Justiţie mai are şi competenţa de a verifica legalitatea legislaţiei secundare emise de instituţiile europene. În conformitate cu competenţa de "revizuire judiciară" atribuită prin art.230, Curtea judecă orice cauză adusă în faţa sa de oricare dintre instituţiile Uniunii Europene, de oricare dintre statele membre sau chiar de un cetăţean particular.

În sfârşit, art.234 atribuie Curţii competenţa de a da "reglementări preliminarii", menite să interpreteze anumite aspecte ale legislaţiei europene, pentru a fi folosite de instanţele naţionale din statele membre în cauzele aduse în faţa lor.

Având asemenea competenţe şi o jurisprudenţă destul de importantă, rolul Curţii Europene de Justiţie devine din ce în ce mai important în conturarea sistemului de drept al Uniunii Europene. De altfel, unii autori susţin că rolul Curţii este atât de considerabil, încât aceasta a transformat "Tratatul de la Roma într-un fel de Constituţie".

Într-adevăr, în practica sa, Curtea Europeană de Justiţie a stabilit principiul "efectului direct" şi pe cel al "supremaţiei" legislaţiei comunitare, prin care legislaţia comunitară încetează să mai fie numai o înţelegere între state, cu aplicabilitate numai între acestea, ci această legislaţie va avea un efect direct asupra cetăţenilor acestora. Acest efect direct operează atât pe verticală (cetăţenii în concurs cu statul), cât şi pe orizontală (între subiecţi de drept privat), iar legislaţia europeană are supremaţie asupra legislaţiei naţionale.

În anul 1986, judecând o dispută între Verzi şi Parlamentul European, Curtea s-a referit pentru prima oară la Tratatul de la Roma ca la o Chartă Constituţională.

Luând în considerare competenţa de revizuire judiciară şi pe cea de reglementare preliminară, se poate concluziona că atribuţiile Curţii Europene de Justiţie sunt similare cu cele ale unei Curţi Constituţionale. Prin controlul legalităţii legislaţiei secundare, prin stabilirea interpretării uniforme a tratatelor şi a relaţiilor dintre legislaţia europeană şi legislaţiile naţionale, Curtea foloseşte competenţa sa de revizuire judiciară ca o Curte a unui stat federal, transformând instanţele naţionale în instanţe de rang inferior ale unui sistem european integrat. Dar nu trebuie neglijat celălalt aspect al rolului Curţii Europene de Justiţie, şi anume cel care se referă la judecarea conflictelor dintre state, ca orice Curte cu jurisdicţie internaţională. Se poate spune, aşadar, că această Curte are competenţe de "natură hibridă".

Prin stabilirea principiului efectului direct şi al supremaţiei, Curtea Europeană de Justiţie nu numai că acţionează ca o Curte Constituţională, dar, după cum am mai arătat, creează cadrul legal constituţional al Uniunii. Efectul direct are două implicaţii deosebit de importante. Face în mod clar distincţie între legislaţia europeană şi legislaţia internaţională tradiţională, astfel încât statele membre nu mai sunt pe de-a întregul suverane în contextul aplicării cadrului legal european. În al doilea rând, legislaţia Uniunii nu are efect direct numai asupra statelor membre, ca şi entităţi, ci şi asupra cetăţenilor acestora.

Iată de ce autori precum Dehousse şi Weiler au arătat în comentariile lor că prin efectul direct şi supremaţie, Curtea Europeană de Justiţie "a transformat Uniunea Europeană într-un sistem politic cvasi-federal".

Observăm, aşadar, că, deşi tratatele constitutive ale Uniunii Europene prezintă în mod incontestabil caracteristicile legislaţiei internaţionale, care, spre deosebire de legislaţia naţională, nu îşi are izvoarele în activitatea puterii legislative sau a altor autorităţi centrale, ci în convenţiile şi tratatele semnate de state suverane, natura acestora s-a schimbat considerabil de-a lungul timpului, prin ceea ce s-a numit procesul de constituţionalizare.

O Constituţie poate fi definită ca fiind "o serie de drepturi, competenţe şi proceduri care reglementează relaţiile dintre autorităţile publice într-un stat şi relaţiile dintre autorităţi şi cetăţeni".

Legislaţia europeană primară şi secundară reglementează, într-adevăr, relaţiile dintre autorităţile publice (de exemplu, procedura de luare a deciziilor în cadrul Uniunii Europene) şi între instituţiile europene şi cetăţenii europeni (de exemplu, dreptul de a se adresa Curţii Europene de Justiţie). Spre deosebire de majoritatea organizaţiilor internaţionale, Uniunea Europeană posedă legislaţie secundară, care nu derivă din înţelegeri între state, ci este adoptată de autorităţile europene, astfel încât nu poate fi considerată legislaţie internaţională. Dar, în general, legislaţia Uniunii Europene este mult mai redusă decât textele constituţionale tradiţionale. Majoritatea reglementărilor europene se referă la pilonii Uniunii şi la domenii precum comerţul, agricultura, concurenţa etc. şi nu conţin, de exemplu, reglementări privind drepturile fundamentale ale omului. S-ar putea spune că această lipsă a fost acoperită prin adoptarea Cartei drepturilor fundamentale. Dar asupra naturii juridice a acestui document părerile sunt împărţite. După unii autori, aceasta ar fi un act pre-constituţional. Alţii o văd doar ca pe o declaraţie politică, fără efecte juridice imediate. Dar cei mai mulţi sunt de acord că, având în vedere practica Curţii de Justiţie de la Luxemburg, este greu de presupus că acest document va rămâne fără efecte în timp.

Oricum ar sta lucrurile, toată lumea este de acord că textul Cartei drepturilor fundamentale trebuie să fie o parte importantă a viitoarei Constituţii europene.

Din cele prezentate, reiese că părerea unanimă a analiştilor în ceea ce priveşte dezvoltarea legislaţiei europene este că jurisdicţia de tip constituţional a unei Curţi cvasi-supreme, şi ne referim aici la Curtea Europeană de Justiţie, conduce la transformarea unui cadru legal internaţional original în nişte reglementări care seamănă cu un fel de Constituţie europeană. 

Rămâne în discuţie, însă, o problemă crucială: această ordine de tip constituţional care afectează direct fiecare cetăţean european nu a fost niciodată ratificată de către o Adunare constituţională, care să aibă autoritatea de a decide în numele cetăţenilor Uniunii.

Aceasta este principala cauză care produce deficitul de democraţie al Uniunii Europene, atât de mult discutat în ultima vreme.

 

2.4 Personalitatea juridică a Uniunii Europene 

În şedinţa din 20 noiembrie 2001, Parlamentul European a adoptat o Propunere de Rezoluţie privind personalitatea juridică a Uniunii Europene (012021(INI)).

Prin această Rezoluţie, Parlamentul European propune ca Uniunii Europene să i se atribuie personalitate juridică "unică, deplină şi întreagă", urmând ca acest principiu să fie înscris în viitoarea Constituţie europeană. De asemenea, se solicită ca acest subiect să fie inclus în viitoarea reformă a Uniunii şi, deci, în agenda Convenţiei care va pregăti următoarea Conferinţă Interguvernamentală.

În Rezoluţie se arată că personalitatea juridică:

· constituie o necesitate în vederea clarităţii juridice a statutului Uniunii politice şi a construcţiei europene;

· îmbunătăţeşte imaginea Uniunii şi capacitatea sa de acţiune şi favorizează activitatea politică şi contractuală a acesteia, la nivel bilateral şi multilateral, pe scena internaţională, cât şi prezenţa sa în organizaţiile internaţionale;

· contribuie la materializarea Uniunii politice şi facilitează identificarea cetăţenilor cu aceasta;

· constituie un element indispensabil în stabilirea unui sistem de protecţie a drepturilor fundamentale la nivelul Uniunii;

· contribuie la înlăturarea disfuncţionalităţilor datorate "structurii pe piloni".

De asemenea, în Rezoluţie se subliniază că desăvârşirea uniunii politice presupune dotarea Uniunii Europene cu personalitate juridică, iar procesul de constituţionalizare a acesteia trebuie să cuprindă şi o definire a acestei personalităţi juridice.

În prezent, personalitatea juridică a Uniunii este o problemă controversată. Tendinţa dominantă în doctrină este că statele membre nu au dorit să recunoască Uniunii o personalitate juridică.

Conform doctrinei majoritare, o organizaţie internaţională precum Uniunea Europeană nu deţine, în dreptul internaţional public, personalitate juridică sau calitatea de subiect de drept internaţional public, decât dacă statele fondatoare, ele însele subiecte de drept internaţional public, i-o conferă. Or, Tratatul privind Uniunea Europeană nu face vorbire despre acest lucru. Aşa încât, Uniunea Europeană este considerată o uniune de state, care nu posedă personalitate juridică şi care, atunci când acţionează pe plan internaţional, acţionează în numele statelor membre.

Absenţa personalităţii juridice este, de altfel, expresia juridică a structurii pe piloni a Uniunii, a clivajului între "comunitar" şi "interguvernamental".

Principalele consecinţe ale absenţei personalităţii juridice a Uniunii sunt următoarele:

· Termenul de "uniune" utilizat în Tratatul privind Uniunea Europeană desemnează ansamblul statelor membre. Doar acestea sunt titulare de drepturi şi de îndatoriri în planul dreptului internaţional public.

· Statele membre apără, cu titlu de mandatari, interesele Uniunii.

· În planul dreptului internaţional public, Uniunea nu are capacitate de exerciţiu. Astfel, ea nu poate încheia acorduri, nu poate adera la o organizaţie internaţională, nu poate exercita statutul de observator sau întreţine relaţii diplomatice.

· Uniunea nu poate să compară în justiţie, nici în calitate activă, nici într-una pasivă. Astfel, în cazul unei eventuale nerespectări a angajamentelor de drept public, statele membre sunt cele care vor răspunde.

· Din cauza absenţei personalităţii juridice, Uniunea nu a fost dotată nici cu capacitate juridică în statele membre şi, deci, nu poate nici aici să compară în faţa justiţiei.

· Absenţei personalităţii juridice îi corespunde o limitare a justiţiabilităţii (recurgerea la justiţie) în cazul unor activităţi ale Uniunii. Astfel, Curtea de Justiţie nu este autorizată, de exemplu, să se pronunţe asupra violărilor drepturilor fundamentale în domeniul politicii externe şi al securităţii comune.

  

3. Evoluţia constituţionalismului la nivelul Uniunii Europene

 

3.1 Scurt istoric

Reformele instituţionale adoptate recent la nivelul Uniunii au avut în vedere procesul de lărgire a acesteia, în contextul căruia instituţiile europene vor trebui să facă faţă unor sarcini sporite în domenii sensibile precum politica financiară, fiscală, cea socială sau cea de securitate şi au avut toate un obiectiv concret comun: asigurarea capacităţii de a acţiona eficient.

În cadrul negocierilor, în mod inevitabil, apar în discuţie probleme de ordin constituţional, cum ar fi relaţiile dintre organele Comunităţii, competenţele acestora, procedurile de luare a deciziilor, distribuirea drepturilor şi îndatoririlor între statele membre şi Uniune ş.a.

Cu toate acestea, în anii '80 reflecţiile asupra unei Constituţii europene nu preocupau decât pe câţiva federalişti entuziaşti care au prezentat chiar şi proiecte de asemenea Constituţii.

La nivelul Parlamentului European, organismul european care prin vocaţie este menit să se preocupe de integrare, în anul 1984, Altiero Spinelli a iniţiat şi promovat o asemenea propunere, care, de altfel, a influenţat propunerile ulterioare. La vremea respectivă, propunerea a cunoscut o reacţie rezervată şi nu a reuşit nici măcar să influenţeze negocierile asupra amendamentelor tratatelor, de exemplu a Actului Unic European, şi nici nu a generat o dezbatere publică.

A trebuit să treacă zece ani pentru ca subiectul să trezească interes în mediile academice. Hotărârea Curţii Constituţionale Germane asupra Tratatului de la Maastricht din 1993 a stârnit discuţii contradictorii între specialiştii în drept constituţional şi experţii în drept public european. Dezbaterea s-a concentrat asupra a două aspecte: dacă are nevoie Europa de o Constituţie şi ce criterii ar trebui o asemenea Constituţie să întrunească pentru a fi compatibilă cu sistemele constituţionale naţionale şi cu principiile fundamentale ale acestora.

În anii 2000, dezbaterile asupra unei Constituţii a Uniunii Europene au devenit "subiectul momentului", transgresând din cadrul micilor cercuri ale celor interesaţi către discursul politic şi chiar ajungând în spaţiul public.

 

3.2 Delimitări conceptuale

În recentele şi tot mai numeroasele discuţii pe tema viitoarei construcţii europene, apar sintagme din ce în ce mai variate, precum "Constituţia Uniunii Europene", "Chartă constituţională", "Tratat constituţional", "federaţie de state-naţiuni", "Statele Unite ale Europei", "Pact federativ", astfel încât observaţia că în prezent discuţia pare a se purta mai ales "asupra terminologiei decât asupra substanţei" pare destul de întemeiată.

În spiritul avizului dat de Curtea de Justiţie, în 1991, în problema spaţiului economic european, prin care tratatele au fost calificate ca fiind o "chartă constituţională a unei comunităţi de drept", Parlamentul European a creat în cadrul său o Comisie pentru probleme constituţionale.

Deşi îmbrăţişează ideea adoptării unei Constituţii formale a Uniunii, Parlamentul European, prin intermediul acestei comisii, apreciază că tratatele formează chiar de pe acum, într-un anumit sens, o "Constituţie a Uniunii". În favoarea acestei susţineri sunt aduse două argumente.

Primul se referă la autonomia dreptului comunitar. Astfel, Raportul privind constituţionalitatea tratatelor, pregătit de Olivier Duhamel pentru Comisia pentru probleme constituţionale, arată:

"Semnând Tratatul de la Roma, statele membre au dat naştere în mod deliberat unei comunităţi de drept sui generis, dotată cu organe proprii, independente de acestea, capabile să genereze norme juridice cărora statele li se supun şi care se pot aplica în mod direct şi cetăţenilor acestor state. Aceste elemente de supranaţionalitate ( de exemplu, votul cu majoritate în sânul Consiliului, caracterul executoriu al hotărârilor Curţii Europene de Justiţie, controlul acestei Curţi asupra legalităţii actelor Consiliului) au fost întărite considerabil prin jurisprudenţa Curţii Europene de Justiţie care în cursul anilor a consolidat:

· existenţa unei ordini juridice constituţionale ("chartă constituţională");

· prioritatea ordinii juridice comunitare faţă de ordinea juridică naţională;

· posibilitatea cetăţenilor de a obţine direct recunoaşterea şi respectarea drepturilor care le-au fost atribuite prin tratate sau prin legislaţia comunitară (efectul direct al anumitor norme)".

Al doilea argument se referă la conţinutul tratatelor, care cuprinde "elementele materiale ale unei Constituţii, cum ar fi enunţarea valorilor fundamentale şi a obiectivelor, o structură instituţională, reguli de exercitare a puterii şi o definire a competenţelor care fac obiectul politicilor publice".

O asemenea abordare poate conduce la concluzii diferite.

O primă concluzie posibilă ar fi inutilitatea unui demers constituţional şi chiar a dezbaterilor pe această temă. Dar, chiar şi în acest caz, asemenea discuţii sunt deosebit de utile, pentru că, chiar dacă se consideră că Uniunea are deja o Constituţie, aceasta nu este "lizibilă" pentru cetăţeanul de rând, iar obiectivul este, în această situaţie, ca această Constituţie să fie clarificată, codificată, să fie explicitată şi nu să se modifice tratatele.

Pe de altă parte, dacă Uniunea are, într-un anumit sens, o "Constituţie", aceasta nu poate constitui decât un argument în plus în faţa celor care sunt reticenţi la ideea elaborării unei Constituţii europene în toată regula. Dacă tot s-a ajuns în această fază, decât să se dorească păstrarea "ficţiunii unei suveranităţi păstrate intacte", mai bine să se urmeze calea logicii constituţionale, pentru a se da în mod democratic o bază dezvoltării viitoare a Uniunii.

În sens tradiţional, Constituţia reprezintă legea fundamentală a unui stat suveran. Or, Uniunii Europene îi lipsesc majoritatea caracteristicilor unui stat suveran:

· Uniunea exercită numai acele competenţe care îi sunt atribuite prin tratatele încheiate de statele suverane, neavând ea însăşi "competenţa competenţei";

· atâta timp cât nu are armată, Uniunea nu are nici personalitate juridică completă pe plan internaţional;

· Uniunea este tributară statelor membre pentru aplicarea deciziilor proprii, atâta timp cât ea nu posedă nici mijloace administrative sau financiare, nici instrumentele de coerciţie (poliţie şi justiţie) specifice unui stat;

· cetăţenia europeană completează cetăţenia naţională şi nu o înlocuieşte.

Aşadar, dacă e să ne raportăm la sensul clasic al cuvântului "Constituţie", adoptarea unei Constituţii a Uniunii Europene nu ar avea sens decât dacă aceasta i-ar acorda Uniunii atributele unui stat suveran. Astfel spus, dezbaterea asupra Constituţiei Uniunii se poartă de fapt asupra naturii acestui document, având cu totul altă conotaţie dacă ne referim la "Constituţie", decât atunci când ne referim la sensul particular reţinut de Curtea de Justiţie, şi anume acela de "chartă constituţională".

Anumiţi protagonişti ai acestei dezbateri propun adoptarea unui "tratat constituţional". Această sintagmă, oarecum deconcertantă, pune accentul asupra unui punct esenţial: dacă se pot găsi într-un tratat elemente de conţinut asemănătoare cu ceea ce se întâlneşte în mod obişnuit într-o constituţie, chiar dacă modul lor de adoptare diferă în mod esenţial.

În sistemele democratice, constituţia este stabilită şi revizuită de către o putere constituantă, care nu funcţionează după regula unanimităţii. Tratatele, dimpotrivă, au drept fundament liberul consimţământ al statelor semnatare.

Partizanii unui "tratat constituţional" pentru Uniunea Europeană nu au în vedere crearea unei puteri constituante europene. În viziunea lor, textul fundamental al Uniunii trebuie să rezulte în continuare din acordul unanim al statelor care rămân titulare ale suveranităţii. Totuşi, consideră că tratatul trebuie să cuprindă cam toate dispoziţiile care se găsesc în mod obişnuit într-o constituţie. În fapt, doresc ca toate dispoziţiile care prin conţinutul lor ţin de domeniul constituţional din tratatele actuale să fie unite într-un tratat unic, eventual cu anumite modificări care să aducă funcţionarea Uniunii mai aproape de un model federal.

În mod schematic, conform acestei formule, Uniunea ar dispune de un text de bază, care prin forma sa ar fi un tratat şi prin conţinut ar fi aproape de o constituţie (care, în schimb, nu ar trebui să conţină anumite clauze specifice unei constituţii, cum ar fi cea referitoare la revizuire, fiind suficient consimţământul unanim al statelor membre).

Unul dintre elementele de ambiguitate al dezbaterilor îl constituie faptul că o parte dintre cei care folosesc termenul de "Constituţie a Uniunii" se referă de fapt la un tratat constituţional.

De altfel, această formulă hibridă, de tratat constituţional, are o anumită legătură cu altă sintagmă des utilizată, şi anume aceea de "federaţie de state naţiuni". Încă destul de imprecisă, această noţiune poate părea la prima vedere o alăturare a contrariilor. Sensul său devine însă evident în momentul în care este pusă în opoziţie cu noţiunea de stat federal.

Pornind de la soluţia propusă de Joschka Fischer în discursul său de la Universitatea Humboldt din Berlin, care este relativ simplă şi constă în evoluţia de la stadiul actual al Uniunii, acela de confederaţie, la un stadiu superior, al federaţiei, Charles Leben, profesor la Universitatea Panthéon-Assas şi co-director la "Institut des Hautes Etudes Internationales" din Paris, se concentrează, într-un articol al său, pe probleme legate de teoria statului.

Teoria constituţională clasică expune caracteristicile confederaţiei de state în raport cu statul federal. Care este însă diferenţa dintre confederaţie, federaţie şi stat federal? De la sfârşitul secolului al XIX-lea, constituţionaliştii germani şi francezi, pornind de la tezele lui L.Le Fur, prezintă confederaţia de state ca pe o asociaţie de state suverane (Staatesbund), care nu constituie însă un nou stat, spre deosebire de statul federal, simultan stat şi federaţie. "Statul federal, în baza calităţii sale de stat, posedă suveranitate", pe când "confederaţia de state este numai o asociaţie de state suverane ce nu posedă ea însăşi suveranitate şi, prin urmare, nici caracterul unui stat".

Federaţia sau "federaţia de state-naţiuni", după cum propunea Jacques Delors, fostul preşedinte al Comisiei Europene, ar presupune o reglementare precisă a împărţirii de competenţe între federaţie şi statele-naţiune, în cadrul unui tratat constituţional, prin care ar trebui să se lase în responsabilitatea federaţiei domeniile de suveranitate esenţiale şi acele probleme care pot fi reglementate exclusiv la nivel european, în timp ce restul intră în competenţa statelor-naţiune. Stadiul de trecere către această federaţie finală ar fi o aşa-zisă federaţie interioară, centrul de greutate, avangarda de state care reprezintă nucleul prefigurării şi construirii federaţiei finale. Spre deosebire de statele care fac parte dintr-o confederaţie, statele membre ale unei federaţii nu posedă suveranitate în sensul dreptului internaţional.

La capătul acestei incursiuni teoretice, Leben prezintă ca soluţie teoretică o soluţie recentă, inspirată de perspectiva lui Carl Schmitt asupra "pactului federativ". Punctul central al teoriei pactului federativ îl reprezintă faptul că, o dată constituită o federaţie, aceasta nu conduce la dispariţia unităţii politice a statelor membre. Altfel spus, nu are loc o fuziune a unităţilor politice constituante, o absorbire a statelor de către federaţie.

Interesul politic al unei astfel de construcţii este, evident, eliminarea tuturor contradicţiilor: mai mult decât o confederaţie (din care nu se păstrează decât constituirea pe baza unui tratat şi menţinerea suveranităţii statelor membre), mai puţin decât un stat federal (pentru cât timp, însă, având în vedere necesitatea unui continuu transfer de competenţe?), federaţia, conform doctrinei lui Schmitt, ar putea fi la fel de puternică şi eficientă ca un stat federal, menţinând cu stricteţe personalitatea şi suveranitatea membrilor săi.

Ideea convertirii în practică a acestui artificiu teoretic este privită însă cu scepticism chiar şi de promotorul ei, care consideră că o astfel de sinteză de tip hegelian a unor categorii greu de conciliat ridică o problemă asemănătoare aceleia a parabolicei "cvadraturi a cercului".

 

3.3 Cristalizarea opţiunilor constituţionale la nivelul Uniunii

Rezumând cele prezentate, putem distinge cristalizarea a trei modele de rezolvare a problemei puse în discuţie: realizarea unei Constituţii a Uniunii Europene.

Prima soluţie ar consta în simplificarea tratatelor, în aşa fel încât să se ajungă la un "tratat fundamental", unic, care să fie mai accesibil pentru cetăţeni şi care să cuprindă, într-o manieră unitară şi clară, elementele constituţionale deja existente în tratate.

A doua posibilitate este cea a elaborării unui "tratat constituţional". În această situaţie, Uniunea s-ar fonda pe acordul statelor membre. Acest "tratat constituţional" ar regrupa numai dispoziţiile de natură constituţională conţinute în tratate, care ar putea fi eventual modificate în ceea ce priveşte aspectele care se referă la funcţionarea Uniunii.

Cea de-a treia soluţie este cea a adoptării unei Constituţii propriu-zise. În acest caz, ar trebui constituită o putere constituantă europeană, care ar avea sarcina de a întocmi o asemenea Constituţie, prin care ar fi stabilită şi repartiţia competenţelor între Uniune şi statele membre.

Trebuie subliniat că aceste trei formule nu oferă aceleaşi garanţii pentru viitorul politicilor comune.

În plus faţă de aceste trei posibilităţi există şi o concepţie alternativă, care are în vedere posibilitatea adoptării unui tratat constituţional sau a unei Constituţii propriu-zise numai de către un "grup pionier" dintre ţările membre.

  

4. AVANTAJELE ŞI DEZAVANTAJELE UNUI DEMERS CONSTITUŢIONAL pentru Uniunea Europeană

  

1. Avantaje

Un asemenea demers ar prezenta în primul rând avantajul de a aduce toate statele membre, cât şi pe cele candidate, în situaţia de a reflecta împreună asupra finalităţii politice a Uniunii.

Construcţia europeană pare astăzi că se află într-un soi de impas, printre altele şi pentru că îi lipseşte o perspectivă mobilizatoare. Statele membre au fost multă vreme reunite de dorinţa lor comună de a nu mai trăi conflicte devastatoare, ca cele două războaie mondiale care s-au desfăşurat pe teritoriul european şi de opoziţia faţă de sistemul comunist din Estul continentului. O dată ce reconcilierea franco-germană a fost realizată şi pericolul comunist a dispărut, europenii au nevoie de proiecte comune care să le consolideze unitatea. 

Bineînţeles că reuşita lărgirii Uniunii poate constitui un asemenea proiect mobilizator. Având în vedere încărcătura sa istorică, procesul de lărgire a Uniunii constituie, fără îndoială, o construcţie fără precedent. Dar, pe de altă parte, prin problemele pe care le implică, prin incertitudinile pe care le naşte, prin conflictele de interese pe care le poate genera, acest proces poate constitui, în acelaşi timp, pentru cetăţenii Europei un element de dezorientare şi chiar de îngrijorare.

În acest context, este de dorit ca statele membre să abordeze, în mai multe runde de discuţii, problemele care ţin de forma politică pe care viitoarea Uniune o va adopta, luând în considerare mai multe opţiuni: "Statele Unite ale Europei", "Federaţia Statelor-Naţiuni" sau uniune de state organizate în cercuri concentrice, corespunzător gradului diferit de integrare.

Pe de altă parte, un demers constituţional subliniază dimensiunea politică a Uniunii în ochii cetăţenilor şi capacitează pe aceştia să participe la dezbaterea europeană.

Dimensiunea politică nu a lipsit niciodată în construcţia europeană, dar ea a fost lăsată pe un plan secundar. Ceea ce s-a numit "metoda Monnet" avea în vedere să organizeze cooperări concrete, cu speranţa că acestea vor conduce la o transpunere a lor pe plan politic.

Din acest motiv, construcţia europeană s-a manifestat o lungă perioadă de timp în principal pe plan economic şi monetar, fapt ce a generat şi criticile privind crearea unei "Europe a comercianţilor şi a bancherilor", care este privată de o adevărată dimensiune politică şi socială.

Cu trecerea timpului, construcţia europeană a început să capete, însă, şi asemenea dimensiune prin: adoptarea normelor sociale de bază şi definirea unui model social european, construirea unui spaţiu de libertate, de securitate şi de justiţie, punerea în aplicare a unei politici exterioare de securitate comună etc. Totuşi, această dimensiune rămâne în continuare modest percepută de către opinia publică.

O dezbatere constituţională ar pune accent pe aspectele politice deja prezente în construcţia europeană, permiţând cetăţenilor să se asocieze deciziilor privind viitorul Uniunii.

Din acest punct de vedere, "metoda Monnet" pare să nu mai fie de actualitate. Această metodă - pe care, de altfel, Jean Monnet nu a prezentat-o niciodată ca fiind "alfa şi omega" construcţiei europene, ci numai o cale de iniţiere a acesteia - punea accent în principal pe cercurile conducătoare şi avea tendinţa să pună opinia publică în faţa unor fapte împlinite. Dar, mai ales de la controversele generate de către Tratatul de la Maastricht, construcţia europeană a pătruns în sfera dezbaterilor politice naţionale. În acest context, luarea unor decizii care să angajeze viitorul Uniunii fără a antrena şi opinia publică poate implica riscul unei defazări între realităţi şi deciziile în cauză. Or, asemenea defazări se repercutează asupra legitimităţii Uniunii şi chiar a eficacităţii construcţiei europene.

Un argument în plus ar fi că, indiferent care ar fi formula adoptată pentru o "Constituţie" a Uniunii, elaborarea unui asemenea text ar reprezenta un simbol de coeziune în contextul procesului de lărgire.

Şi aceasta întrucât, cu un număr mult mai mare de state membre şi mai ales mult mai eterogene, va fi mult mai dificil nu numai să se ia decizii, dar chiar ca acestea să se aplice într-o manieră unitară. Astfel încât, un demers constituţional ar avea drept efect întărirea legăturilor politice dintre statele membre, în comparaţie cu raporturile existente între statele membre ale unei organizaţii internaţionale, oricât de mari ar fi competenţele acesteia.

Pe de altă parte, această constituţionalizare ar putea contribui la rezolvarea problemei repartiţiei competenţelor, problemă care tinde să devină un obstacol în procesul construcţiei europene.

Într-adevăr, conform tratatelor, în prezent intervenţia comunitară este posibilă în aproape toate sectoarele naţionale, fie prin intermediul legislaţiei comunitare, fie prin cel al fondurilor structurale. Totuşi, Comunitatea nu intervine decât rar, ca singur sau ca principal responsabil: aplicarea legislaţiei comunitare revine statelor membre, iar subvenţiile comunitare sunt integrate aproape întotdeauna într-un mecanism de cofinanţare, în care Uniunea nu este decât unul dintre parteneri.

S-a ajuns, astfel, la o situaţie în care împărţirea responsabilităţilor este destul de dificil de făcut, fapt ce generează sentimentul unei Comunităţi oarecum "invadatoare", dar care nu poate răspunde de eventualele neîmpliniri sociale.

În acest context, s-a remarcat destul de frecvent că în construcţia europeană de până acum s-a practicat un soi de "federalism invers", în sensul că s-au dezvoltat destul de mult competenţele comunitare din domenii care, într-o federaţie, ţin în majoritate de competenţele statelor membre ale federaţiei şi, din contră, au progresat foarte lent domeniile care ţin în mod obişnuit de competenţele esenţiale ale federaţiei, precum politica externă, apărarea şi moneda.

Se pare că a sosit momentul refacerii echilibrului: a fost lansată moneda unică şi s-au înregistrat progrese reale, chiar dacă sunt încă modeste, în domeniile politicii externe şi al apărării.

Pe de altă parte, lărgirea Uniunii va avea drept efect indubitabil îngreunarea sensibilă a funcţionării sale, datorită necesităţii unor arbitraje financiare legate de marile politici comune, care se preconizează a fi destul de dificile.

Astfel încât, un demers constituţional ar putea clarifica lucrurile, prin stabilirea unei repartiţii mai clare a competenţelor, încercând să elimine aşa-numitele "zone gri" de competenţă.

În acelaşi timp, s-ar putea prevedea un mecanism care să permită o mai bună garantare a principiului subsidiarităţii, care în prezent este lipsit de o garanţie legală şi riscă să rămână o abstracţiune.

În sfârşit, dar nu în ultimul rând, un demers constituţional ar putea da un conţinut mai larg noţiunii de "cetăţenie europeană".

Cetăţenia europeană, creată prin Tratatul de la Maastricht, cuprinde în prezent patru elemente:

· dreptul de circulaţie şi de sejur;

· dreptul de vot la alegerile municipale şi europene în statul de rezidenţă;

· dreptul la acordarea protecţiei diplomatice de către un stat membru, atunci când statul al cărui resortisant este nu este reprezentat;

· dreptul de petiţionare şi de sesizare a Mediatorului.

Indiferent care ar fi formula reţinută (tratat fundamental, tratat constituţional sau Constituţie propriu-zisă), un demers constituţional pentru Uniunea Europeană nu ar putea să nu cuprindă în textul de bază al Uniunii conţinutul Chartei drepturilor fundamentale, proclamată cu prilejul Consiliului European de la Nisa.

Astfel, cetăţenia europeană ar căpăta un conţinut mult mai substanţial, cuprinzând un ansamblu de valori politice comune.

Problema cetăţeniei europene şi, mai mult chiar, a populaţiei europene a fost îndelung dezbătută în ultima vreme, lipsa unui aşa-numit demos european considerându-se a constitui un impediment important în adoptarea unei Constituţii europene (demos-ul fiind cel care deţine vocaţie constituantă).

Se pare, însă, că această susţinere tinde să ducă la concluzii periculoase, definind o anumită populaţie mai degrabă ca ethos decât ca demos.

Dar în Confederaţia Elveţiană şi în Statele Unite ale Americii existenţa mai multor etnii nu a împiedicat adoptarea unor Constituţii şi, deci, ca populaţiile respective să formeze un demos. Ca să nu mai vorbim de India, unde coexistă nu numai diferite etnii, dar chiar popoare diferite.

O Constituţie nu este numai o lege tehnică de distribuire şi de reglementare a competenţelor între instituţii. O Constituţie democratică reprezintă, înainte de orice, un act fondator care stabileşte principiile şi valorile după care o anumită grupare umană înţelege să se asocieze, pentru a trăi împreună şi a constitui o societate. Ea reprezintă, de fapt, transpunerea în termeni legali a unui contract social. Ca şi act scris, Constituţia face publice valorile pe care le statuează şi regulile de organizare pe care aceste valori le determină şi oferă cetăţenilor instrumentele de impunere a respectării lor. Aşadar, o Constituţie reprezintă manifestarea calităţii democratice a unei societăţi umane cuprinsă într-un text legal.

Faptul că ideea de Constituţie este asociată cu aceea de stat şi, în mod specific, cu cea de stat-naţiune, nu înseamnă că este imposibil să ne gândim la Constituţie în afara cadrului politic al statului naţional. Dacă este să se facă o legătură, aceasta ar trebui să fie între Constituţie şi societate, având în vedere că formele în care societăţile umane s-au organizat de-a lungul timpului - oraş, imperiu, stat - au evoluat, cunoscând modificări politice, economice, sociale şi culturale care au determinat alte structuri ale polis-ului, capabile să facă faţă acestor schimbări.

Aşadar, apare destul de clar că acest aspect - faptul că Europa nu este un stat şi că nu există un ethos european - nu poate constitui un obstacol, teoretic sau practic, în calea unei Constituţii europene.

 

1. Dezavantaje

Dacă am trecut în revistă câteva dintre principalele avantaje pe care le prezintă un demers constituţional european, nu trebuie neglijate dezavantajele unei asemenea acţiuni.

În primul rând, trebuie spus că, în mod paradoxal, anumite aspecte care ţin de acquis-ul construcţiei europene ar putea fi periclitate. În funcţie de formula care va fi adoptată, acest neajuns persistă, în grade diferite.

În ipoteza unui tratat fundamental, ca rezultat al unei simplificări şi a unei unificări a prevederilor tratatelor, evident că părţile esenţiale ale dispoziţiilor în vigoare ar fi păstrate. Dar rescrierea acestor dispoziţii ar fi o treabă mult mai complicată decât pare la prima vedere. Aşa după cum a subliniat primul-ministru suedez, domnul Göran Persson, în faţa Conferinţei organismelor specializate în probleme comunitare, redactarea acestor dispoziţii reflectă compromisurile politice interguvernamentale la care s-a ajuns la momentele respective, iar redactările cele mai deficitare corespund tocmai compromisurilor celor mai greu obţinute. Astfel încât, efortul de simplificare riscă să renască vechi antagonisme, cu greu echilibrate. În plus, presupunând că acest exerciţiu s-ar finaliza cu bine, aceasta ar presupune ca noile forme ale acestor dispoziţii conţinute în prezent în tratatele în vigoare să fie supuse aprobării tuturor parlamentelor statelor membre, ceea ce ar genera noi dezbateri asupra punctelor "fierbinţi" în fiecare ţară.

Ne putem întreba, pe bună dreptate, dacă un exerciţiu de o asemenea amploare ar fi justificat, în raport cu rezultatele limitate la care ne putem aştepta: şansele ca, printr-o asemenea procedură de simplificare şi unificare a tratatelor, să se ajungă la un text clar şi elocvent sunt destul de reduse.

În situaţia în care se optează pentru un tratat constituţional, acesta nu va cuprinde decât norme de ordin constituţional, politicile comune nemaibeneficiind de garanţiile pe care le prezintă tratatele în vigoare. Astfel încât, repunerea în discuţie a bazelor politicii agricole comune, de exemplu, nu ar mai necesitatea unanimitatea statelor membre şi aprobarea fiecărui parlament naţional. Altfel spus, privind lucrurile în general, ansamblul acquis-ului comunitar ar deveni mult mai fragil.

Dacă se alege adoptarea unei Constituţii propriu-zise, nu numai că politicile comune nu-şi vor mai regăsi garanţii explicite în textul de bază al Uniunii, dar metoda comunitară însăşi va fi în mod necesar repusă în discuţie.

Această metodă se bazează în prezent pe echilibrul dintre trei organisme: Comisia Europeană, Consiliul Uniunii şi Parlamentul European, în funcţie de anumite reguli, care se îndepărtează destul de mult de canoanele unei Constituţii democratice.

Astfel, separaţia puterilor nu este respectată, pentru că, Consiliul, organ guvernamental prin compoziţia sa, exercită în acelaşi timp şi un rol legislativ şi un rol executiv, iar Comisia, instanţă independentă şi colegială, exercită şi rol executiv şi rol jurisdicţional.

De altfel, şi alte reguli, esenţiale echilibrului "triunghiului instituţional", ar putea cu greu să facă parte dintr-o Constituţie democratică, precum: monopolul iniţiativei normative atribuit Comisiei sau exigenţa unanimităţii în cadrul Consiliului, pentru adoptarea unui amendament.

A intra în logica unei Constituţii propriu-zise ar presupune modificarea profundă a regulilor jocului şi ar constitui un soi de salt în necunoscut, în sensul că nu se poate prevedea cu certitudine că, în urma acestui demers, construcţia europeană ar deveni mai solidă. Este suficient să ne întrebăm care ar fi atitudinea guvernelor statelor membre faţă de o construcţie în care rolul lor ar fi mult diminuat, ca incertitudinile să apară. Oare acestea ar fi dispuse să adopte o concepţie de securitate comună, ambiţioasă de altfel, care ar fi condusă numai de Comisie, fără controlul direct al acestor guverne? De multe ori s-a spus că se doreşte o Europă puternică, dar care să posede instituţii slabe. Trebuie spus că nici concepţia unei Europe slabe, cu instituţii puternice, nu este cu nimic mai seducătoare.

Un al doilea risc al unui demers constituţional ar putea fi acela de a se cuprinde construcţia europeană într-un cadru constituţional, într-o fază prematură a evoluţiei sale.

Construcţia europeană, denumită foarte plastic de Jacques Delors "obiect politic neidentificat", se dezvoltă pe căi cu totul originale. De altfel, lărgirea preconizată a Uniunii Europene va antrena, în mod sigur, alte inovaţii şi ajustări, care îi vor determina o fizionomie cu totul diferită.

În plus, frontierele definitive ale Uniunii nu sunt încă definitivate. Or, în funcţie de coordonatele geografice avute în vedere, datele problemei constituţionale diferă: este altceva să elaborezi o Constituţie pentru o organizare de tipul "cercuri concentrice", care corespund unor grade diferite de integrare, şi este altceva să elaborezi o Constituţie pentru o Uniune lărgită, privită ca un tot unitar.

Astfel, în timp ce construcţia europeană este în devenire, efectul unui demers constituţional, cel puţin în anumite privinţe, este de a introduce o anumită fixitate. O Constituţie este un text cu caracter oarecum solemn, în care sunt grupate normele juridice considerate a fi cele mai importante, care, din acest motiv, sunt astfel făcute încât să fie mai greu de modificat decât celelalte norme. Altfel spus, o Constituţie este compusă din dispoziţii cărora li se conferă o stabilitate maximă.

Aşadar, adoptarea unei Constituţii a Uniunii în acest moment ar putea bloca evoluţia instituţională viitoare, în condiţiile în care datele construcţiei europene sunt în permanentă transformare şi ar putea necesita noi abordări.

De altfel, un demers constituţional ar putea constitui un factor de disociere între statele membre. Negocierile Tratatului de la Nisa au relevat deosebita "sensibilitate" a tuturor statelor membre faţă de problemele care se referă la regulile de funcţionare a Uniunii. Şi aceasta pentru că acestea au consecinţe directe asupra locului fiecărei ţări în cadrul Uniunii şi, implicit, asupra viitorului politicilor comune. Aşa încât, este destul de clar că echilibrele comunitare sunt, într-o anumită măsură, destul de fragile.

Şi, dacă pentru moment pare că există un acord privind necesitatea unui demers constituţional european, nu este sigur că există un asemenea acord în ceea ce priveşte conţinutul unui eventual document constituţional şi, a fortiori, referitor la revizuirea regulilor de funcţionare a Uniunii, pe care acesta ar antrena-o.

În sfârşit, un ultim dezavantaj ar putea fi acela că un demers constituţional ar putea fi în decalaj în raport cu aşteptările cetăţenilor Europei.

Pe de o parte, dezbaterile în sine, care uneori pot fi contradictorii, riscă să facă şi mai confuză percepţia construcţiei europene. Având în vedere dorinţele deja exprimate în unele medii ale opiniei publice, se poate ajunge în situaţia ca rezultatele unui asemenea demers să producă dezamăgire. Aceasta mai ales în situaţia, deloc imposibilă, în care se optează pentru păstrarea substanţei şi statutului tratatelor actuale, sub o nouă prezentare, care să se prezinte sub denumirea de Constituţie. O asemenea soluţie ar dezamăgi "federaliştii", care se aşteaptă ca adoptarea unei Constituţii să conducă la naşterea unui veritabil stat federal; nu ar da satisfacţie nici "unioniştilor", care sunt favorabili ideii ca relaţiile dintre statele membre să rămână reglementate oficial printr-un tratat şi, cu atât mai puţin, "suveraniştilor", pentru care tratatele actuale merg deja prea departe. Aşadar, se pare că o asemenea abordare nu ar răspunde aşteptărilor, fără a tempera neliniştile.

Pe de altă parte, o dezbatere constituţională e prin natura sa abstractă, nu se referă la conţinutul politicilor care se vor aplica. O Constituţie reprezintă un cadru instituţional, un instrument. Se pare că cetăţenii aşteaptă, cel puţin în acest moment, mai ales clarificări privind sensul construcţiei europene şi obiectivele acesteia, precum: afirmarea Uniunii pe plan mondial, poziţia acesteia în procesul de globalizare, până la ce grad de solidaritate financiară se poate ajunge în cadrul Uniunii etc. Or, acestea sunt mai degrabă probleme de natură politică decât instituţională.

 

  

1. PROBLEME DE METODĂ

 

 Pregătirea textului

După Consiliul European de la Nisa, mecanismul Conferinţelor interguvernamentale a făcut obiectul a numeroase critici, fiind voci care arătau că acest mecanism se arată din ce în ce mai puţin eficace pentru progresul construcţiei europene.

Având în vedere experienţa dobândită cu ocazia elaborării Chartei drepturilor fundamentale proclamată la Nisa, s-a ajuns la concluzia că lucrările Conferinţei interguvernamentale din 2004 să fie pregătite de o Convenţie, care să reunească parlamentele naţionale şi Parlamentul European pentru o dezbatere prealabilă cu reprezentanţii guvernelor şi ai Comisiei Europene.

Astfel Consiliul European de la Laeken a stabilit o Convenţie însărcinată să dezbată viitorul Uniunii. Declaraţia de la Laeken a stabilit o serie de probleme care trebuie să intre în atenţia Convenţiei, printre care se numără şi necesitatea de a se adopta un document constituţional pentru Uniunea Europeană. Convenţia are 105 membri, dintre care un preşedinte şi doi vice-preşedinţi, 15 reprezentanţi ai şefilor de stat sau de guverne din ţările membre, 30 de membri ai parlamentelor naţionale (câte doi din fiecare stat membru), 16 reprezentanţi ai Parlamentului European şi doi din partea Comisiei. Ţările candidate vor fi reprezentate la fel ca şi statele membre: un reprezentant din partea guvernului şi doi din partea parlamentului naţional. România este reprezentată la Convenţia privind Viitorul Europei de către doamna Hildegard Puwak, ministrul integrării europene (membru-reprezentant al Guvernului României), dl.Liviu Maior, preşedintele Comisiei Parlamentare de Integrare Europeană (membru-reprezentant al Parlamentului României), dl.Puiu Haşotti, deputat (membru-reprezentant al Parlamentului României), dl.Adrian Severin, deputat (membru supleant -reprezentant al Parlamentului României), dl. Peter Kovacs Eckstein, senator (membru supleant -reprezentant al Parlamentului României), dl.Ion Jinga, director general în MAE (reprezentantul supleant al Guvernului României).

După cum reiese din cuvântul de deschidere al Preşedintelui V.Giscard d'Estaing, lucrările Convenţiei vor cunoaşte trei faze principale. Prima fază ar fi cea a evaluării poziţiilor părţilor implicate şi a aşteptărilor lor, urmată de discuţii, ar urma apoi faza în care să se cristalizeze răspunsurile la problemele puse în faţa Convenţiei de Declaraţia de la Laeken, cât şi la alte probleme ridicate în timpul discuţiilor şi în final faza a treia, cea a recomandărilor sau propunerilor. Declaraţia de la Laeken lasă la alegerea Convenţiei să prezinte fie opiniile formulate, fie o recomandare unică. În funcţie de evoluţia discuţiilor se va alege formula cea mai pertinentă. Giscard d'Estaing a ţinut totuşi să sublinieze că, în ochii opiniei publice ar avea o greutate specială dacă s-ar reuşi realizarea unui larg consens asupra "unei propuneri unice pe care am prezenta-o împreună".

O dată ce se vor cristaliza aceste recomandări ale Convenţiei asupra problemelor puse în faţa sa prin Declaraţia de la Laeken se va deschide şi calea spre un text constituţional pentru Europa.

Pentru a se evita orice dispută semantică, Giscard d'Estaing a propus ca acesta să fie numit "un tratat constituţional pentru Europa".

 

5.2 Teme fundamentale ale viitorului text constituţional

Dezbaterile începute sub auspiciile Convenţiei îşi propun aşadar să ofere valorilor intrinseci ale modelului european o structură constituţională capabilă să cuprindă şi să servească drept legitimatione in origine societăţii politice a Europei viitoare.

Se urmăreşte definirea constituţională a construcţiei europene care, prin tradiţie, reprezintă un exerciţiu permanent de suveranitate partajată, bazat pe câteva principii fundamentale (deja cuprinse în tratate):

· libertatea şi democraţia ca şi elemente de identitate;

· respectarea drepturilor şi libertăţilor fundamentale ca şi valori supreme de acţiune a actorilor politici europeni şi bază a acestei societăţi politice;

· autoritatea principiului legalităţii, propriu unei comunităţi de drept;

· acordul asupra necesităţii de a adopta mijloacele potrivite obiectivelor asupra cărora s-a consimţit.

Toţi cei implicaţi în acest demers sunt de acord că adoptarea unui text constituţional ar fi un moment de cotitură pentru Europa: ar marca transformarea Uniunii şi naşterea "Europei politice". De aceea, marile principii ale tradiţiei democraţiei europene trebuie avute în vedere în această construcţie şi trebuie cuprinse în viitorul text constituţional. Acestea sunt:

· separaţia puterilor;

· votul majorităţii;

· dezbaterea publică şi votul prin intermediul celor aleşi pe cale de alegeri libere, a tuturor textelor legale;

· aprobarea impozitelor de către Parlament.

În ceea ce priveşte drepturile care vor trebui cuprinse în viitorul text constituţional, acestea se împart în trei categorii:

· drepturile individuale. Acest text există: este Charta drepturilor fundamentale. Tot analiştii sunt de acord că acest text trebuie să fie inclus în viitorul text constituţional al Uniunii, el cuprinzând într-o manieră remarcabilă stadiul actual al filosofiei politice europene. De altfel, asupra acestui text s-au pronunţat favorabil toate partidele politice reprezentate la nivelul Uniunii şi toate statele membre;

· modelul social-european. Acest model, absolut original, caracterizat prin coeziune socială şi solidaritate, asociate cu libera iniţiativă, merită să fie definit şi cuprins în textul fundamental al Uniunii;

· drepturile statelor membre. Acesta reprezintă un punct esenţial. Dacă se păstrează structura actuală a Uniunii şi nu se hotărăşte modificarea ei şi transformarea într-o structură federativă, este foarte important ca drepturile statelor în raport cu Uniunea, care de altfel în prezent sunt cuprinse în tratate, să fie regrupate şi prezentate într-o manieră clară şi precisă. Printre aceste drepturi se numără: dreptul la independenţă şi la identitate, dreptul la limbă, dreptul de veto asupra tratatelor, a problemelor de lărgire a Uniunii sau asupra acceptării acordurilor internaţionale încheiate cu state terţe, cu excepţia acordurilor comerciale; recunoaşterea principiului subsidiarităţii şi principiului proporţionalităţii; limitarea în mod explicit a acţiunii Uniunii în anumite domenii (de exemplu, în privinţa securităţii interne sau a circulaţiei capitalului) ş.a.

O altă problemă majoră care va trebui abordată în cadrul unui text constituţional este cea care se referă la repartizarea competenţelor. Acestea, chiar dacă nu vor fi regândite, vor trebui prezentate într-o manieră mai clară, mai uşor de înţeles şi va fi necesar să se prevadă şi sancţiuni pentru nerespectarea acestei repartizări a competenţelor. De asemenea, va fi necesar să se creeze un mecanism de rezolvare a conflictelor de competenţă care pot apărea între Uniune şi statele membre.

Foarte mulţi dintre cei care s-au aplecat asupra acestui aspect al constituţionalizării Uniunii Europene au subliniat că viitorul text va trebui să conţină, în mod necesar, şi prevederi referitoare la dreptul de secesiune a statelor membre. Un asemenea drept ar avea menirea să-i liniştească pe cei mai sensibili la ideea "pierderii" independenţei naţionale, asigurându-i că oricând doresc îşi pot relua în mâini propriul destin. Bineînţeles că o asemenea procedură nu trebuie să fie prea accesibilă, la îndemâna oricărei schimbări de majoritate politică, ci trebuie să fie mai degrabă o procedură solemnă, care să presupună mai multe etape şi să permită analiza atentă a hotărârii luate. Se consideră că prin introducerea unei asemenea prevederi Uniunea nu ar avea decât de câştigat: s-ar păstra originalitatea unei structuri politice menite să devină o mare putere internaţională, păstrându-se în acelaşi timp identitatea naţională a fiecărui membru al său.

În mai 2000, Centrul Robert Schuman al Institutului Universitar European din Florenţa a prezentat un raport, realizat la cererea Comisiei Europene şi intitulat "Reorganizarea tratatelor". Coordonatorii studiului au fost Claus Dieter Ehlermann şi Yves Mény, iar raportor a fost Hervé Bribosia.

Studiul propune reunirea principalelor elemente constitutive ale Uniunii, de manieră coerentă şi inteligibilă pentru cetăţeni, într-un tratat de bază.

După cum se cunoaşte, Uniunea Europeană s-a constituit în etape succesive în decursul ultimilor 50 de ani. Tratatele şi protocoalele anexate formează un ansamblu complex. Cele patru tratate de bază(tratatul CE, tratatul privind Uniunea Europeană, tratatul CECA şi tratatul Euratom) numără peste 700 de articole. La acestea se adaugă încă 38 de protocoale anexate tratatelor, fără a mai vorbi de dispoziţiile diferitelor tratate de adeziune. În ciuda simplificării operate prin Tratatul de la Amsterdam, această arhitectură nu răspunde cerinţei de transparenţă şi simplificare. Astfel încât, reorganizarea ar permite o abordare mai simplă şi mai logică a obiectivelor şi metodelor de construcţie europeană.

Raportul amintit a fost elaborat de către un grup de profesori de drept de renume mondial, care reprezintă diverse ţări şi deci diverse culturi juridice.

Soluţia care se propune este de a se înlocui actualul tratat privind Uniunea Europeană (Tratatul de la Maastricht, astfel cum a fost modificat prin Tratatul de la Amsterdam) printr-un tratat fundamental al Uniunii Europene, care să fie elaborat respectând situaţia juridică şi instituţională actuală.

Acest tratat ar reuni aşadar dispoziţiile esenţiale care se regăsesc în prezent în Tratatul privind Uniunea Europeană şi în cel care instituie Comunitatea Europeană. Grupul propune ca în acest tratat de bază să fie introduse dispoziţii privind fundamentele Uniunii, drepturile fundamentale şi cetăţenia europeană.

De altfel, raportul conţine şi un proiect de tratat fundamental, care reuneşte, în 95 de articole, dispoziţiile instituţionale esenţiale (compoziţie, funcţionare, proceduri de vot) şi obiectivele politicilor Uniunii. Studiul indică că rămâne la latitudinea deciziei politice dacă se vor introduce sau nu dispoziţii care prezintă în detaliu obiectivele acestor politici.

Grupul propune ca dispoziţiile privind politica externă şi securitatea comună, pe de-o parte, şi cele privind cooperarea poliţiei şi cea judiciară în materie penală, pe de altă parte, să fie trecute în protocoalele anexate tratatului fundamental.

Tratatul de instituire a Comunităţii Europene, o versiune consolidată a reglementărilor rămase, va continua să existe.

Tratatul fundamental prezentat în proiect conţine şi dispoziţii financiare, iar în capitolul destinat dispoziţiilor finale are clauze referitoare la poziţia sa în raport cu celelalte tratate, la procedura de aderare, cât şi la cea de revizuire.

 

  

1. CONSTITUŢIONALIZAREA Uniunii Europene DIN PERSPECTIVĂ ROMÂNEASCĂ

 

 Poziţia Guvernului României privind viitorul Uniunii Europene 

În viziunea Guvernului României viitorul Europei şi extinderea se intercondiţionează, extinderea manifestându-se ca un vector spre viitorul Uniunii Europene. De aceea, orice judecată asupra viitorului Uniunii Europene va fi incompletă dacă la ea nu vor participa şi ţările candidate.

Aderarea României la Uniunea Europeană întruneşte o susţinere covârşitoare din partea cetăţenilor (peste 80% dintre români se declară în favoarea aderării ţării la Uniune) şi consensul clasei politice româneşti, care consideră integrarea României în structurile europene ca un obiectiv fundamental de politică naţională.

Având în vedere că în anul 2004 se preconizează ca în cadrul viitoarei Conferinţe Interguvernamentale să se semneze un tratat de bază sau alt fundament juridic constituţional al Uniunii Europene (în situaţia unei restructurări radicale a tratatelor existente), care ar putea intra în vigoare în cursul anului 2006, se poate spera că aderarea României se va putea produce aproape concomitent cu transformarea Uniunii Europene. În acest context, este cu atât mai firesc interesul societăţii româneşti de a se implica în dezbaterea privind viitorul Uniunii şi de a contribui cu idei şi soluţii pentru o viitoare structură din care va face parte.

În România, dezbaterea internă privind viitorul Europei a fost lansată oficial în data de 9 mai 2001. Dezbaterea s-a materializat prin contribuţii ale factorilor politici, ale societăţilor civile, ale mediului academic, think-tank-urilor şi, nu în ultimul rând, ale cetăţenilor.

Din toate aceste contribuţii s-a cristalizat aspiraţia Guvernului României către o Uniune Europeană constituită ca o federaţie de state-naţiuni. Această opţiune trebuie să ţină cont atât de necesitatea de a avea instituţii comunitare şi proceduri decizionale capabile să asigure funcţionarea unei Uniuni cu 27 de membri - ceea ce presupune aprofundarea integrării şi extinderea votului cu majoritate calificată - cât şi de faptul că majoritatea covârşitoare a cetăţenilor europeni au încă sentimente puternice faţă de identitatea lor naţională şi manifestă un ataşament profund pentru statul ai cărui cetăţeni sunt. În aceste condiţii, viitoarea uniune politică va trebui să se dezvolte de jos în sus, de la cetăţeni la state şi de la state la Comunitate.

Reformarea instituţiilor Uniunii Europene trebuie să se realizeze în condiţiile păstrării unui echilibru în gestionarea domeniilor de competenţă şi în luarea deciziilor, concomitent cu precizarea şi potenţarea funcţiilor pe care le îndeplinesc instituţiile europene. Scopul urmărit este acela de a creşte legitimitatea acestor instituţii în faţa cetăţenilor Uniunii.

Parlamentul European va trebui să reflecte întotdeauna nivelul la care se găseşte procesul de integrare economică, aflat într-o continuă aprofundare. Parlamentul ar trebui să aibă puteri sporite, prin generalizarea procedurii de codecizie cu Consiliul şi oferirea de competenţe preşedintelui Comisiei pentru a evita blocajele instituţionale.

De asemenea, Parlamentul ar putea avea atribuţii mai largi în ceea ce priveşte bugetul, în special eficienţa cheltuielilor şi operativitatea realizării proiectelor.

În ceea ce priveşte parlamentele naţionale, România susţine crearea unui "Comitet al Parlamentelor Naţionale", după modelul Comitetului Economic şi Social şi al Comitetului Regiunilor. Existenţa unei asemenea structuri ar reflecta mai autentic cele două componente fundamentale ale Uniunii - comunitară şi interguvernamentală.

România consideră ca deosebit de importantă problema distribuirii competenţelor la nivelul Uniunii, fie sub forma unui "catalog al competenţelor", fie sub orice altă formă care contribuie la clarificarea distribuirii acestora între nivelul european, naţional, regional şi local, la baza căruia stă transferul progresiv de putere de la nivelul superior către nivelurile locale.

Indiferent de modificările care pot interveni la nivelul Uniunii, solidaritatea şi egalitatea dintre statele membre trebuie să rămână principii fundamentale pentru Uniunea Europeană.

În ceea ce priveşte politicile comune, România consideră că, în cazul Uniunii Economice şi Monetare (UEM) este absolut necesar ca principiul şanselor egale să se aplice în toate evoluţiile viitoare. Mai mult decât a rămâne deschisă pentru noi membri, este vital ca Uniunea Europeană să menţină principiul şanselor egale pentru aceştia, prin păstrarea unor criterii neschimbate pentru aderarea la euro şi în cazul ţărilor candidate.

Pentru a asigura funcţionalitatea UEM pe termen lung, precum şi viabilitatea sa din punct de vedere politic şi social, este necesară continuarea armonizării în domeniul politicilor economice conexe (de exemplu, fiscalitate). Concomitent însă, trebuie să se ţină cont, pentru păstrarea consistenţei, coerenţei şi unităţii construcţiei europene, de evoluţia generală a viitoarelor state membre spre îndeplinirea criteriilor de convergenţă.

România consideră că în pregătirea următoarei Conferinţe Interguvernamentale ar trebui, de asemenea, să se acorde atenţie şi acţiunilor externe şi limitelor geografice ale Uniunii Europene.

În vederea punerii în practică a componentelor de securitate şi justiţie a spaţiului liber european, România consideră că apar necesare unele măsuri de ordin practic, cum sunt întărirea rolului Europol şi integrarea sa în ordinea comunitară, precum şi crearea unui Parchet european şi, în perspectivă, crearea unei poliţii de frontieră unice la nivel european, în mod necesar însoţită de crearea unui instrument comun de finanţare a acesteia.

În condiţiile în care România se pregăteşte să devină graniţa externă a Uniunii Europene, este necesară participarea sa la dezvoltarea politicilor în domeniul justiţiei şi afacerilor interne (JAI). Pentru a se realiza transparenţa în ceea ce priveşte politicile Uniunii Europene, ar fi benefică instrumentarea procedurilor de codecizie şi în ceea ce priveşte problemele legate de controlul frontierei, azil, vize, migraţie, cooperare judiciară şi administrativă.

Cât priveşte problema Constituţiei Europene, "România priveşte într-o lumină favorabilă chestiunea restructurării tratatelor şi susţine necesitatea unei Constituţii Europene sau a unui Tratat constituţional". Legislaţia primară ar putea fi separată în două părţi: o parte fundamentală, de genul unei Constituţii, care să cuprindă tratatele, şi o parte care să cuprindă politicile curente.

Astfel, Constituţia/Tratatul constituţional ar putea fi revizuit printr-o procedură specială, de către toate statele membre şi după consultări generale şi directe ale cetăţenilor Europei, în timp ce prevederile tehnice ar putea fi modificate printr-o procedură mult simplificată.

Va fi însă important ca prin asemenea reaşezări, acquis-ul să nu îşi piardă din substanţă şi politicile comune să nu fie afectate, situaţie care ar echivala pentru ţările candidate cu modificarea termenilor care au constituit baza negocierilor de aderare.

Viitorul document constituţional ar trebui să includă, in corpore, actuala Cartă a Drepturilor Fundamentale, fapt care ar consolida uniunea politică a Uniunii şi identitatea europeană a cetăţenilor săi.

Se poate spune aşadar, parafrazându-l pe marele om politic şi diplomat interbelic Nicolae Titulescu, că "dezbaterea naţională pune în evidenţă adevărul că viitorul Europei este ancorat în România la fel de solid cum România este ancorată în valorile şi spiritul european".

 

  

B I B L I O G R A F I E

  

· JOSCHKA FISCHER - From Confederacy to Federation: thoughts on the Finality of European Integration, discurs, 12 mai 2002;

· JACQUES CHIRAC - Notre Europe, discurs, 27 iunie 2000;

· LIONEL JOSPIN - L'avenir de l'Europe, discurs, 28 mai 2001;

· JOHANNES RAU - Plea for a European Constitution, discurs, 4 aprilie 2001;

· G.AMATO - A Strong Heart for Europe, Robert Schumann Centre for Advanced Stdies at the European University Institute, Florence and Harward Law School, 2000;

· CHARLES LEBEN - Fédération d'Etats-Nations ou Etat Fédéral?, Harvard Jean Monnet Working Papers, Harvard Law School, Cambridge, 2000;

· J.M.BENEYTO - What is the European Constitution? The declaration on the future of the Union and setting up a common constitutional order, European Commission, Public debate on the Future of the Europe, 2001;

· WICHARD WOYKE - Internationale Organisationen, în "Handwörterbuch Internationale Politik", 1998;

· P.LUDLOW - 2004 and Beyound, în "A View from Brusselles", Centre for European Policy Studies, 2001;

· S.HIX - The Political System of the European Union, 1999;

· A.KNAPP, J.MÉNY - Government and Politics in Western Europe. Britain, France, Italy, Germany, Oxford University Press, 1998;

· D.WORTMANN - Does the European Union have a Constitution?, School of European Studies University of Wales, Cardiff, UK, 2000;

· J.PINDAR - The Building of the European Union, Oxford, 1998;

· R.DEHOUSSE - The European Court of Justice, London, 1998;

· J.H.H.WEILER - The Constitution of Europe, Cambridge University Press, 1999;

· H.HAEVEL - Rapport d'information au nom de la délégation du Senat sur l'idée d'une Constitution pour l'Union européenne, Paris, 2001;

· J.S.GOLDSTEIN - International Relations, Washington, 1999;

· D.ROBERTSON - A Dictionary of Modern Politics, 2nd Edition, Europa Publications Limited, London, 1993;

· L.LE FUR - Etat fédéral et confédération d'Etats, Paris, 1896;

· C.SCHMITT - Théorie de la Constitution (Théorie constitutionnelle de la Fédération), 1989;

· Y.MÉNY - Tra utopia e realtŕ: una Constituzione per l'Europa, Florence, Passiagli Editore, 2000;

· P.HÄBERLE - Europäische Verfassungslehre in Einzelstudien, 1999;

· P.V.DASTOLI - Dalla diplomazia alla democratia, Il Mulino, 2000; European Constitution and Federalism after Nice: a New Chance or Requiem for a Myth, 2001;

· B.KOHLER-KOCH - A Constitution for Europe?, Mannheimer Zentrum für Europäische Sozialforschung, 1999;

· A.LAMASSOURE - Aprés Nice: Quelles perspectives?, Revue "Commentaire" no.94, 2001; Audition au Senat aur l'idée d'une Constitution européenne, Paris, 2001; 

· J.RAUX - Aprés Nice: Pour une approche structurante de la constitutionnalisation de l'Union européenne, Ronne des Affaire européenne, 2001;

· D.BLANCHARD - Le processus de constitutionnalisation du systéme de l'Union européenne, Centre de Recherches Européennes de Rennes, 2001;

· O.DUHAMEL - L'apport de la constitutionnalisation des traités, PE, 2000, A5-0289;

· P.MAGNETTE - La Constitution de l'Europe, Ed.ULB, 2000;

· I.PERNICE - The Nice Summit and a European Constitution, Walter Hallstein Institute for European Constitutional Law, Humboldt University in Berlin, 2001; The Role of National Parliaments in the European Union, Walter Hallstein Institute for European Constitutional Law, Humboldt University in Berlin, 2001;

· H.WALLACE - Possible Futures for the European Union: A British Reaction, Robert Schumann Centre for Advanced Studies at the European University Institute, Florence and Harvard Law School, 2000; Does the European Union have a Constitution? Does it need one?, Harvard Jean Monnet Working Papers, Harvard Law School, Cambridge, 2000;

· J.-C.PIRIS - Audition au Senat sur l'idée d'une Constitution européenne, Paris, 2001;

· I.PERNICE, FR.C.MAYER, ST.WERNICKE - Renewing the European Social Contract. The Challenge of Institutional Reform and Enlargement in the Light of Multilevel Constitutionalism, Walter Hallstein Institute for European Constitutional Law, Humboldt University in Berlin, 2001;

· I.PERNICE, FR.MAYER - De la constitution composée de l'Europe, Walter Hallstein Institute for European Constitutional Law, Humboldt University in Berlin, 2001;

· A.JUPPÉ - Audition au Senat sur l'idée d'une Constitution européenne, Paris, 2001;

· H.MARHOLD - Le débat sur la constitutionnalisation de l'Europe: enjeux et controverses, "L'Europe en formation" no.321, 2001;

· H.GRABBE - Preparing the EU for 2004, Centre for European Reform, 2002;

· H.TIMMERMANN - A Constitution for the European Union, Ed.Kaske-Budrich, Germania, 2001;

· Centre Robert Schumann de l'Institut Universitaire Européen - Rapport intitulé "La reorganisation des traités" et le modčle du "Traité fondamental de l'Union européenne".

· A.NĂSTASE (coordonator) - România şi viitorul Europei, 2001;

· G.ANDREESCU, A.SEVERIN - Un concept românesc al Europei Federale, 2001;

· S.AVRAM - Noul concept asupra Uniunii Europene din perspectivă românească, 2001;

· S.MOISA - Proiectul european: o viziune românească, 2001;

* * *

· Résolution du Parlement Européen sur la personalité juridique de l'Union européenne (012021(INI));

· Résolution du Parlement Européen sur le processus constitutionnel et l'avenir de l'Union (2001/2180(INI));

· The Laeken Declaration "The Future of the European Union", 2001;

· Discours introductif du President V.Giscard d'Estaing ŕ la Convention sur l'Avenir de l'Europe, 28 février 2002;

· Discours de M.Pat Cox, president du Parlement Européen ŕ l'occasion de l'ouverture solemnelle de la Convention sur l'Avenir de l'Europe, 28 février 2002;

· Discours de M.Romano Prodi, Président de la Commission Européenne au séance inaugurale de la Convention sur l'Avenir de l'Europe, 28 février 2002;

· Declaration de M.Antonio Vitorino, Commissaire européen responsible de la Justice et des Affaires Intérieurs, ŕ la session pléniére de la Convention, 21 mars 2002;

· Contribuţia reprezentantului Guvernului României, doamna Hildegard Puwak, ministrul integrării europene, la întâlnirea de lucru a Convenţiei din 21-22 martie 2002;

· Poziţia Guvernului României privind viitorul Uniunii Europene.

PAGE  
1

